정조 12년
戊申七月十九日辰時自上御誠正閣領議政入侍時右副承旨洪仁浩假注書趙台榮記事官李相璜金祖淳領議政金致仁以次進伏訖致仁曰向者侍湯多日近又老炎轉甚聖體若何上曰一樣矣致仁曰寢睡水剌之節一向萬安乎上曰無損矣致仁曰王大妃殿氣候若何上曰一樣矣致仁曰惠慶宮調攝餘氣候若何上曰差復後一樣矣致仁曰向來候班臣則有故一未趨參職忝班首而罪著闕禮誠不勝惶悚矣上曰事勢適然何必爲引但聞卿遭慘境爲卿愍然矣致仁曰微賤之事至煩下詢還切惶感矣今日入侍有命臣不敢復言賤疾纔入賓廳則左相謂有求對之事入來云故略聞其槪則實是驚駭變怪之事矣上曰左相云何事乎自致仁曰古阜郡守趙觀鎭今曉來見左相曰今十五日渠發還官之行行到德坪店逢見趙載履之子必鎭則必鎭言內渠在公州渠家矣渠之四寸純鎭卽逆翰之子免坐爲奴於巨濟者也忽送潭陽趙哥爲姓人於渠處傳致書簡其中諺書一張有殊常之語潭陽趙哥又云純鎭方在巨濟與謫客八人有謀議之事所謂謀議卽二字凶言而一字則正字而上一字不敢聞之言也必鎭驚聞此言欲爲告變上洛而路逢觀鎭故仍爲率來直爲來見左相云矣上曰正字上一字卽反字云耶致仁曰然矣二字凶言旣有發告之人其爲驚駭憤惋當如何哉上曰國勢尙未鞏固人心靡所底定故凶孽之傍伺固其勢也而所謂發告未免虛謊今番之事又安知不如昨年李哥之所告乎致仁曰臣則未及詳聞而左相方待右相之入來欲爲求對云矣臣之狗馬之疾許久彌留今則形殼徒存而已連承問疾之敎且詢何日之造朝明日賓對果欲力疾入參矣今承宣召之恩適有數條所懷欲爲陳達矣上曰老炎如此明日且値望拜齋戒次對未可爲也如有可奏之事陳之好矣致仁曰昨因臺疏批旨有定配四儒生分首從或仍或配之命矣儒生事轉輾過激轉輾葛藤非曰無罪而究其歸趣則出於討復之義也向者嚴處固仰鎭定之聖念而今則數朔謫配罰已施矣同罪三人已分揀矣首倡人之仍配實爲可矜且臺疏中累百人變爲數三人之說蓋指陞補時儒生初不干於被配四儒之事云然則批旨及處分不無眩於擧行者矣上曰卿言則固好而予於竄配之儒豈有深惡而然哉只以勒加人以逆字賊字之名乃是今世之痼弊也若不大段懲創則末流之弊將至何境予於一重臣謂以不槪則可豈有眷愛之心而及遭此名必欲昭晰非爲重臣地也爲世道也爲國體也況於日前趙鎭宅之只令給暇可諒予之所執也鎭宅之情境非不矜惻而猶無撓改之理況彼一儒生乎致仁曰儒生事仰奏後方欲以趙鎭宅事繼請矣聖敎先及臣請畢陳趙鎭宅之二千里外奔赴之行已極慘惻而金吾草記只下給暇之批若令過葬後還配則豈不萬萬可矜乎及今宥放則實有光於聖德而一人旣放則同罪自當咸宥是臣區區之望也上曰俄已諭之矣彼儒生輩勒驅一重臣以賊字而其罪尙如彼況卿之地處予之倚毗其視彼重臣果何如也名爲玉堂直以憯毒駭悖之說無難勒驅天下寧有是耶卿之位遇何等隆盛而夏賊之逆逆之魁也何忍以此冒之乎適値藏刑姑施薄竄在渠輩幸耳鎭宅之戴星往來實爲可矜然今若遽議闊狹而復或有此等之類則伊時處分當與戴星之暇而不許亦安知不竝與戴星之身而無之乎如此小懲大誡之政實爲生道殺人之義矣卿試思之鎭宅輩罪名其可以容易議貸乎卿不可以看作一已之事輕請疏放之擧矣大抵今番玉堂事比李存中何如存中旣不免還配則鎭宅亦豈不可用此例乎先卿所遭比卿不啻較輕而處分之嚴正如此矣致仁曰李存中則初無論斥先臣之事矣向來堂箚措語雖未目擊臣之所遭實切痛心豈敢有顧惜要譽之私而直以目下矜憐之狀有所冒陳矣上曰其叔奉朝賀則絶痛於其姪所爲云然否致仁曰趙暾性本過激故似如此矣上曰鎭宅之參箚實則非所樂爲觀於筵中色辭亦可知其黽勉矣且其中一二人只爲隨人起伏而已有何罪乎然而執跡而論厥罪惟均朝家刑政豈可屑屑焉强爲區別乎致仁曰若使世人遇事之際能立已見不爲苟同則世道豈至於是乎上曰卿言然矣上曰右相如已入來勿入求對啓辭竝入侍可也命書傳敎曰左右相入侍賤臣承命出與左議政李性源右議政蔡濟恭偕入進伏性源等曰老炎轉甚聖體若何上曰一樣矣上曰領相俄以趙鎭宅只令給暇歸葬事近迫切爲言而予則曰近來逆之一字勒冒於人若帽之着頭此弊不革國不爲國以是之故已以還配之斷不可已爲答矣卿等之意何如性源曰趙鎭宅事誠可矜矣領相之陳請固知出於眞情而聖敎斟量至及於此臣無敢更容一辭矣濟恭曰日前伏見分撥果有給暇之敎故臣亦認以旣上來矣畢竟似無還配之慮矣今伏承下敎誠至當矣冒以逆字之帽誠爲難救之弊朝廷之上未嘗見官師箴規之例而少有事端則輒以此帽加之故甚至有數三宰臣詼諧之言曰居今世而欲做官誰不免一番逆帽云云此可以觀世變矣此等處明示好惡臣不勝欽仰矣性源曰臣於今曉在家矣古阜郡守趙觀鎭來言渠於十五日發還官之行十七日到德坪店忽逢渠之六寸必鎭自公州上來將欲告變云故詳問事實則必鎭之四寸純鎭卽逆翰之子出繼免坐而爲奴於巨濟者也今十五日忽有一人自稱潭陽趙哥來傳純鎭之書又一諺札要傳於其姑母徐瀅修之養母而書中有曰此後雖有可驚之事勿爲驚動云云趙哥又曰純鎭在巨濟與謫客八人方有謀議之事一端已入京中當有上疏之擧云故必鎭曰上疏豈可謂謀議謫客亦安得上疏乎云爾則趙哥曰事已至此當詳言之矣謀議之事果是二字凶言因書示反字正字云又曰此後雖有可驚之事須勿驚動云云必鎭聞此驚怯欲爲招集奴僕執捉之際趙哥卽爲知機逃去故渠卽上洛爲告變之計云故觀鎭仍卽率來必鎭拘置渠家而來告於臣云矣逆如翰賊而餘孽不殄有此跳踉之兆況其二字凶言萬萬叵測必鎭爲先具格嚴問純鎭及潭陽趙哥斯速發捕宜矣上曰俄因領相所奏已略聞之矣所告之事果不虛謊乎致仁曰必鎭所告如是丁寧揆以國體不可不卽設推鞫矣濟恭曰雖非用刑之時推鞫嚴問不可已矣上曰旣有發告之人則在事體固宜設鞫而予意則不然惟彼一箇逆孥七八謫客豈有眞箇謀議乎畢竟若歸虛謊則年年鞫獄番番虛影豈非可悶之事乎致仁曰事在可問可覈則何止年年乎雖月月究問未爲不可矣上曰卿等之言固宜如此而純鎭不過爲奴之逆孽趙哥又是逃走之賊漢使捕廳窺捕捉來待其端緖而設鞫亦不晩矣性源曰觀鎭言內必鎭則人甚孱劣而純鎭則本來凶獰其父與兄之逆節此漢無不參涉云矣上曰丙申春似聞純鎭之名而其時年尙少安知其參涉與否乎仁浩曰必鎭旣聞趙哥之凶言不卽縛執顯有疎漏之罪此一款先加鞫問宜矣上曰何待設鞫先爲平問委折可也性源曰臣於入來時必鎭觀鎭皆令來待於當直左右捕將及金吾堂上使之來待宜矣上曰何必如此騷動乎金吾堂上不必來待而捕廳則似有跟捕潭陽趙哥之事捕將來待闕外可也致仁曰必鎭先令捕將究問好矣上曰旣欲平問則卿等出去賓廳而問之亦何妨乎性源曰臣等之平問於賓廳似涉如何矣致仁曰再昨年告變之宋哥亦自賓廳招問今亦依此爲之乎上曰卿果有記性矣何論前例有無乎致仁曰臣等今將退出而究問矣上曰旣聞二字之說則卿等之必欲究覈固也而予意則設有謀議之事決非渠輩之所可辦世豈有無內應之謀議乎不然而只以凶言云云輒欲設鞫則畢竟無實何異僞烽乎賴天之靈國勢得以鞏固朝象自底妥帖則雖有純鎭百輩不足憂也雖以近俗痼弊言之果如右相所奏逆帽之說朝而加之夕而脫之世安有如許奇怪之事乎以此之故逆之一字視若尋常言之者無難受之者不畏向來右相所遭果何如也予不得不筵敎以質之綸音以證之所以無反坐之擧然此亦前古所無之事也至於領相則所箚論筵討殆無餘地領相其果爲逆乎領相非逆則言者何可免反坐乎今若視同微眚朝竄夕解則其可曰國有法乎趙鎭宅之決難議宥良以此也且彼鎭宅輩幸因不用刑之時止於竄配矣此後則予有準擬以俟者如有復踵構誣逆字賊字之習者無論三司之長如都憲士論之本如掌議者當有別般處分以爲懲一勵百之地頃以此意言於筵臣俾世之人覺得生死關頭矣卿等位居承佐須思對揚之方可也致仁等曰生道殺人之敎孰不欽仰而目今矯俗之道實非如臣等輩所能對揚是甚惶悶矣上曰向筵予有優遊不斷之敎則右相至謂以自況之太低矣予豈欲故爲優遊也第於施措之際輒思休養之方故至以喣濡二字爲言矣雖然從今以後如或更有誣人者則其所抵罪決不優遊而喣濡予之此意朝臣不可不知也性源曰臣等之入來求對外間旣知之矣畢竟無端而退則亦涉如何必鎭之設鞫嚴問不可已矣上曰近來吹覓無所不有領右相之前後所遭固無論獨左相爲完人矣雖於此事安知不以不設鞫爲卿等之罪而此則有不然者兩漢之自捕廳捉來少無妨於國體兩漢就捕後觀勢設鞫有何不可乎致仁曰究問必鎭後臣等竊欲登筵更陳矣上曰唯命大臣先退命書望拜禮取稟啓辭批答又命書傳敎曰明日當詣北苑齋宿翌曉詣壇門外行禮以此分付上曰齋宿時擧行凡節依三月例爲之事分付可也命退承史以次退出